ઝેવે માથું ધુણાવ્યું. ઝેવ હવે વિનસને સમજાવતો હોય એમ બોલ્યો, ‘આનો અર્થ એમ કે આપણને જો ફાંકો હોય કે આ ઝાડ આપણે ઉગાડ્યું કે આ મશીન આપણે બનાવ્યું તો માણસ માત્ર નિમિત્ત છે. કુદરતની વિશાળ સાંકળનો એકમાત્ર અંકોડો. એટલે નિર્જીવ પદાર્થ પ્રત્યે કે મશીનથી તમે અળગા થઇને રહેશો, પ્રાણીઓથી જુદા પડવાની કોશિશ કરશો તો નહિ હાલે. આ બધું કુદરતનો જ ભાગ છે. એવરીથિંગ ઈઝ ઝીરો એન્ડ વન.‘ આ સાંભળતા કલ્કીન ખુશ થઇ ગયા. તેણે કહ્યું, ‘યુ ગોટ માય પોઈન્ટ ચેમ્પ‘. મશીન-જીવની આ ફિલસૂફીઓ સાંભળીને સૌથી વધુ રોબોન મુંજાયેલો હતો. તેને તેના અસ્તિત્વ ઉપર સવાલ થતા હતા. પોતે કઈ કગાર ઉપર ઉભો છે તે ચિંતા તેને થતી હતી. પોતાના ભવિષ્ય અને વર્તમાનને લઈને તે દ્વિધામાં હતો અને તેને પહેલી વખત પોતાનો ભૂતકાળ આટલો ચડાવ ઉતાર વાળો ન હોવાનો અફસોસ થતો હતો. તો પણ એ બહુ સ્માર્ટ હતો, કદાચ ત્યાં ઉભેલા સૌ કરતા વધુ બુદ્ધિવંત હતો એટલે તેને કઈ નકારાત્મક ફરક પડે તેમ ન હતો. તે બસ બધું માણી રહેલો.